РЕПУБЛИКА БЪЛГАРИЯ
ЧЕТИРИДЕСЕТО НАРОДНО СЪБРАНИЕ
 
Проект

ЗАКОН
за изменение и допълнение
на Закона за местното самоуправление
и местната администрация

§1. Създава се нов член 29б със следното съдържание:
Член 29б. (1) Общинският съвет може да се саморазпуска с решение, прието с мнозинство от не по-малко от 2/3 от всички общински съветници.
(2) Общинската избирателна комисия в срок от един месец от деня на решението по ал.1, информира президента на Република България, който насрочва частични избори за общински съветници за съответната община.
§2. В ал.1 на член 41 думата “ръководят” се заменя с текста “участват в ръководни органи на”.
§3. Създава се чл.41а, със следното съдържание:
“Чл.41а. Кметът на района в едноседмичен срок от полагане на клетва по чл.32, ал.1, а кметският наместник, заместник – кметът на община или район  и секретарят на община при възникване на трудовото или служебното им правоотношение, представят декларация, удостоверяваща липсата на пречките по чл.41, ал.1.”
§4. В чл.42а се правят следните изменения и допълнения:
1. в ал. 1 се създава т.5, както следва:
“ т.5. при нарушаване на забраните по чл. 41, ал. 1.”;
2. в изречение първо на ал.2 след думите “ от половината от общинските съветници ” се поставя запетая и се добавя “ а в случаите по ал.1, т.5 по предложение на всеки един общински съветник.”.
§5. В член 48 се създава нова ал.3 със следното съдържание:
(3) Гражданите и неправителствените организации могат да внасят писмени предложения и становища в общинските комисии.
§6. В преходните и заключителни разпоредби се създава нов §7а със следния текст:
§7а (1) За неизпълнение на заповед на кмета на общината по чл.44, ал.1, т.4 на виновните лица са налага глоба в размер до 500 лв. по реда на закона за административните нарушения и наказания.
 (2) Актът, с който се констатира нарушението по предходната алинея се съставя от определен от кмета служител от общинската администрация.
(3) Наказателното постановление се издава от Областния управител и подлежи на обжалване по реда на Закона за Върховния административен съд.

ПРЕХОДНИ И ЗАКЛЮЧИТЕЛНИ РАЗПОРЕДБИ
 
§7. В едномесечен срок от влизане на закона в сила, лицата по чл. 41а, чиито пълномощия, трудови или служебни правоотношения са възникнали, представят декларация, удостоверяваща липсата на пречките по чл.41, ал.1.
§8. В чл.330, ал.2 от  Кодекса на труда  /Обн., ДВ, бр. 26 от 1986 г. и бр. 27 от 1986 г., доп., бр. 6 от 1988 г., изм. и доп., бр. 21 от 1990 г., изм., бр. 30 от 1990 г., бр. 94 от 1990 г., бр. 27 от1991 г., доп., бр. 32 от 1991 г., изм., бр. 104 от 1991 г., доп., бр. 23 от 1992 г., изм. и доп., бр. 26 от 1992 г., доп., бр. 88 от 1992 г., изм. и доп., бр. 100 от 1992 г.; Решение № 12 на Конституционния съд на РБ от 20.07.1995 г. - бр. 69 от 1995 г.; доп., бр. 87 от 1995 г., изм. и доп., бр. 2 от 1996 г., изм., бр. 12 от 1996 г., изм. и доп., бр. 28 от 1996 г., изм., бр. 124 от1997 г., доп., бр. 22 от 1998 г.; Решение № 11 на Конституционния съд на РБ от 30.04.1998 г. - бр. 52 от 1998 г.; доп., бр. 56 от 1998 г., бр. 83 от 1998 г., бр. 108 от 1998 г., изм. и доп., бр. 133 от 1998 г., бр. 51 от 1999 г., доп., бр. 67 от 1999 г., изм., бр. 110 от 1999 г., изм. и доп., бр. 25 от 2001 г., изм., бр. 1 от 2002 г., бр. 105 от 2002 г., изм. и доп., бр. 120 от 2002 г., бр. 18 от 2003 г., изм., бр. 86 от 2003 г изм. и доп., бр. 95 от 2003 г., бр. 52 2004 г./ се създава т.9, както следва:
“9. при нарушаване на забраните по чл. 41, ал. 1 от Закона за местното самоуправление и местната администрация.”
§9. В чл.107, ал.1  от Закона за държавния служител / Обн., ДВ, бр. 67 от 1999 г., изм., бр. 1 от 2000 г., изм. и доп., бр. 25 от 2001 г., бр. 99 от 2001 г., изм., бр. 110 от 2001 г., бр. 45 от 2002 г., изм. и доп., бр. 95 от 2003 г., изм., бр. 70 от 2004 г./ се създава т.8, както следва:
“8. държавният служител наруши забраните по чл. 41, ал. 1 от Закона за местното самоуправление и местната администрация.” 

ВНОСИТЕЛИ: Екатерина Михайлова, Евгени Чачев, Иван Иванов
М О Т И В И
към проекта за изменение и допълнение
на Закона за местното самоуправление
и местната администрация

С настоящите предложения за изменение и допълнение на Закона за местното самоуправление и местната администрация се цели да се усъвършенства законовата уредба на този въпрос.
С предложението по §1, с новия член 19а се създава възможност общинските съвети да се саморазпускат когато е създадена ситуация, при която неговата работа е практически блокирана по различни причини. Практиката показва, че на много места поради различни причини общинските съвети не могат ефективно да изпълняват своите правомощия, например съзнателно неприсъствие на заседания и по този начин недостигане на необходимия кворум, напускане на заседание проваляне на кворума и т.н.
С предлаганата промяна в чл.41, ал.1 се цели да се внесе допълнителна яснота как трябва да се тълкува до сега съществуващия текст, който ограничаваше съвместяването на кметски функции с ръководство на партии и съответни структури. Предлага се ограничението да важи и в случаите на съвместяване на функции на кмет и участие в управителни органи на партийни структури.
Разпоредбата на ал. 1 от следващия чл. 42 конкретно и изчерпателно изброява случаите на предсрочно прекратяване пълномощията на кметовете на общини и кметства, като в т. 8 изрично е визирано тяхното предсрочно прекратяване при нарушаване забраните на чл. 41, ал. 1, както и начинът за това – решение на Общинската избирателна комисия. Никъде в Закона обаче не е упоменат начинът на констатиране на предвидената в нормативния акт несъвместимост, засягаща останалите лица, за които се отнасят посочените в чл. 41, ал. 1 забрани и тъкмо тази празнота цели да запълни предлаганото в § 1 от настоящия Законопроект допълнение.
Недопустим пропуск в Законодателството е липсата на регламент за предсрочно прекратяване пълномощията на кмет на район и прекратяване трудовите и служебните правоотношения на кметски наместник, заместник кмет и секретар на община при установяване наличието на пречките, изброени в чл. 41, ал. 1. Предлаганият текст на § 2 от Закона за изменение и допълнение на Закона за местното самоуправление и местната администрация дава възможност за нейното отстраняване чрез създаване на механизъм за предотвратяване нарушаването на забраните посредством налагането на санкция – предсрочно прекратяване на пълномощията и прекратяване на трудовите или служебните правоотношения при констатиране на тези пречки.
Законопроектът не би бил прецизен, тъй като не би изпълнил целта, която си поставя, ако горецитираните изменения и допълнения засягат само лицата, които ще встъпват в длъжност, респективно –  за които ще възникнат трудови и служебни правоотношения в бъдеще, а контролът, който ще се налага, не обхваща заварените случаи. Необходимо е да се регламентира способ, чрез който забранената от Закона несъвместимост да се отстрани и спрямо тези, за които срокът, посочен в § 1, вече е изтекъл. С цел избягването на нова непълнота се създава § 3 от Закона за изменение и допълнение на Закона за местното самоуправление и местната администрация.
Визираните по-горе предложения, свързани с лица, които са в трудови и служебни правоотношения и евентуална санкция спрямо тях, предполагат допълнение и в други нормативни актове, а именно в Кодекса на труда и Закона за държавния служител, като по такъв начин се създава правната възможност за работодателя, съответно за органа по назначаване да прекрати трудовото или служебното правоотношение предсрочно без предизвестие.
Същевременно се регламентира правото на граждани и неправителствени организации да правят писмени предложения до общинските съвети, които след съответно обсъждане да вземат решение.
 Със създаването на новия §7а от преходните и заключителни разпоредби на закона се урежда и въпроса за носене на отговорност и съответната санкция при неизпълнение на заповеди на Кмет към органите на МВР.

 
                               ВНОСИТЕЛИ: Екатерина Михайлова, Евгени Чачев, Иван Иванов